पणजीः वेंचणुकेच्या वेळार परवानो आशिल्ल्यांक तांचीं शस्त्रां पुलीस स्टेशनांत जमा करपा खातीर जिल्होधिकारी जो आदेश दिता तो अवैध आशिल्ल्याचें सांगून मुंबय उच्च न्यायालयाच्या गोंय खंडपिठान ह्या संबंदी दाखल केल्ली याचिका निकालांत काडली. ज्यांची गुन्यांवकारी फाटभूंय आसा तांची शस्त्रा जमा करपा खातीर स्क्रिनींग समितीन निर्णय घेवपाक जाय अशें न्यायमूर्ती महेश सोनक आनी भारत पी देशपांडें हांच्या खंडपिठान सांगलां.
 परवाने आशिल्लीं शस्त्रां जमा करपाच्या जिल्होधिकाऱ्याच्या आदेशाक सिद्धार्थ देविदास, विल्सन वाझ आनी डॉ य़शवंत धुमे हांणी खंडपिठांत आव्हान दिल्लें. राज्य वेंचणूक आयोगाचे शिफारशी वयल्यान 2021 वर्सा जाल्ले पालिका मंडळांच्या वेंचणुके वेळार गोंयच्या जिल्होधिकाऱ्यांनी परवाने आशिल्ल्यांक तांची शस्त्रां पुलीस स्टेशनांत जमा करपाचो आदेश दिल्लो.
 गुन्यांवकारी फाटभूंय आशिल्ल्या वा दंगली वेळार आपल्या शस्त्रांचो वापर केल्ल्यां कडून शस्त्रां जमा करची पडटात. ते खातीर स्क्रिनींग समित्यानी अशा प्रकरणाचो नियाळ घेवंन ते संबंदी निर्णय घेवपाक जा. भारतीय वेंचणूक आयोगान शस्त्रां जमा करपाच्या मार्गदर्शक तत्वांत बदल केल्लो. याचिकादारांची बाजू मांडटना धवल जव्हेरी हाणे गोंयचे मुख्य वेंचणूक अधिकारी आनी राज्य वेंचणूक आयोगान हाची अंमलबजावणी करूंक ना ही गजाल खंडपिठा सामकार हाडली.
 पालिका वेंचणूक सोपिल्ल्यान याचिका निकालांत काडपाची मागणी आयोगाच्या वकिलांनी केल्ली. खंडपिठान फुडाराक परवानोधारकांक शस्त्रां जमा करपा संबंदीच्या आदेशांत बदल करपाक सांगलां. 8 सप्टेंबर 2023 पयलीं तो करून खंडपिठांत अहवाल सादर करपाक सांगलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 